Aeroportul Internațional Satu Mare

Aeroportul Internațional Satu Mare (cod IATA: SUJ, cod ICAO: LRSM) este unul din cele mai vechi aeroporturi din România, fiind deschis în anul 1936. Astăzi, aeroportul este deschis traficului național și internațional de persoane și mărfuri. Istoric Aeroportul Satu Mare a fost înființat în anul 1936 printr-un decret regal, pe o suprafață de 600x600 metri. Un an mai târziu este finalizată construcția hangarului și a aerogării, iar în anul 1938, după deschiderea oficială, primul avion care a aterizat pe noul aeroport a fost de tipul Junkers 34, care a efectuat un zbor pe ruta Cluj-Napoca - Satu Mare - Oradea - Cluj-Napoca. Până în anul 1940, pe noul aeroport operează avioane ale companiei LARES (Linii Române Aeriene Exploatate de Stat), cu zboruri zilnice de pasageri, marfă și poștă, ca mai apoi, odată cu înființarea companiei TAROM, în anul 1954 să se înceapă operarea zborurilor regulate către București, cu avioane Li 2 și IL 14. În anul 1973 începe construirea pistei betonate de 2500×60 de metri, care se inaugurează în 1975. Pe noul aeroport operează curse regulate Satu Mare - București și Satu Mare - Constanța, cu avioane de tipul AN24, IL 18 și BAC 1-11, precum și zboruri poștale, militare și utilitare. În 1996 este declarat aeroport deschis traficului internațional. În perioada mai-noiembrie 2000, compania GRIVCO Air a operat de două ori pe săptămână zboruri pe ruta Sibiu - Satu Mare - Brescia (Italia) cu aeronavele YAK 40. În ultimul trimestru al anului 2015, Aeroportul Satu Mare a intrat într-un proces de modernizare, urmând a se îmbunătăți terminalul de pasageri, la fel ca infrastructura aferentă rulării aeronavelor, în urma unei finanțări de 66,2 milioane lei. Investițiile au inclus refacerea în totalitate a suprafețelor de mișcare (pista de aterizare/decolare și platforma), realizarea a două platforme antisuflu, turnarea unui strat subțire de asfalt la rece pe o suprafață de 127.000 mp, refacerea în totalitate a rosturilor de dilatare și de contracție, înlocuirea și demolarea sistemului de drenaj ape pluviale din contrapantă, iar sistemul de balizaj al pistei a fost ridicat de la categoria CAT. I la CAT. II. Proiectul a inclus și extinderea clădirii aerogării, prin creșterea suprafeței existente cu 1115 mp, ajungându-se la o suprafață totală de 2150 mp. Astfel, capacitatea operațională a ajuns la 200 de pasageri procesați pe oră pe flux, aerogara fiind dotată cu 4 ghișee de check-in și 4 porți de control de securitate. În 2017 au avut loc 2123 aterizări/decolări ale aeronavelor de pe Aeroportul Satu Mare. Lucrările de construcție la noul terminal al Aeroportului Internațional Satu Mare, în valoare de 311,85 milioane de lei, au fost atribuite în luna februarie 2023 asocierii formate din Bog’Art, în calitate de lider, alături de UTI Construction and Facility Management și Drumuri Bihor. Proiectul a implicat multiple etape și componente, printre care: construirea unui nou terminal de plecări (Schengen și non-Schengen), modernizarea terminalului existent cu transformarea acestuia într-un terminal de sosiri (Schengen și non-Schengen), instalarea unui sistem automat de manipulare a bagajelor, extinderea platformei de parcare a aeronavelor, construirea unei noi stații de pompieri, modernizarea sistemului de iluminare a pistei și tehnologii pentru îmbunătățirea securității, toate urmând a fi finalizate pe parcursul anului 2024. Destinații Aeroportul Satu Mare are programate zboruri regulate operate de TAROM către București de zece ori pe săptămână. În vara anului 2018, compania națională TAROM oferea zboruri sezoniere către Constanța, cu o frecvență de două zboruri pe săptămână. De asemenea, compania aeriană low-cost Wizz Air oferă trei curse săptămânale Satu Mare - Londra Luton. Statistică Date financiare 2016 Au fost venituri totale de 6,759 de milioane de lei, din care 0,946 de milioane de lei venituri proprii din exploatarea aeroportului, 1,059 de milioane de lei subvenții pentru investiții și 4,859 de milioane de lei subvenții pentru exploatare de la Consiliul Județean Satu-Mare. Au fost cheltuieli totale de 6,738 de milioane, dintre care 3,250 milioane de lei au fost cheltuieli cu personalul. 2017 Aeroportul a avut venituri totale de 10,208 milioane, dintre care 1,055 de milioane au fost venituri proprii rezultate din exploatarea aeroportului, 4,892 de milioane, subvenții pentru exploatare și 4,211 milioane, subvenții alocate pentru investiții. Activele imobilizate* (total) au valorat 50 de milioane de lei, unde construcțiile reprezintă 17 milioane, iar instalațiile tehnice și mașinile, 23 de milioane, activele circulante (bani) au fost de 24,864 lei și datoriile/creanțele, 23,963 de milioane de lei. *Nu se prezintă date despre deprecierea anuală a activelor. Note Legături externe Site-ul web oficial